Waterloo Bridge

Waterloo Bridge je jeden z londýnskych mostov cez rieku Temžu. Nachádza sa medzi mostami Blackfriars Bridge a Hungerford Bridge v mestských obvodoch City of Westminster a Lambeth. Most bol pomenovaný na počesť britského víťazstva v bitke pri Waterloo v roku 1815.

Pri jeho severnom konci sa nachádza Somerset House, ulice Strand a Aldwych. Na jeho južnom konci sa nachádza železničná stanica Waterloo, kino IMAX a South Bank.

Vďaka svojej strategickej polohe na Temži je Waterloo Bridge jedným z najlepších miest na fotografovanie. Z mosta je vidieť na Westminster, South Bank a London Eye na západe a City of London a Canary Wharf na východe.

Dejiny 
Prvý most na tomto mieste otvorili v roku 1817 a jeho autorom bol John Rennie. Most bol tvorený deviatimi žulovými oblúkmi a pri prechode museli cestujúci zaplatiť mýto. V roku 1878 správu nad mostom prevzala inštitúcia Metropolian Board of Works, ktorá vyberanie mýta zrušila. Na moste sa objavili závažné konštrukčné chyby a tak ho nechala Metropolitan Board of Works vystužiť.

Počas 20. rokov 20. storočia opotrebovanie mosta narastalo a London County Council rozhodol o jeho zbúraní a výstavbe nového mosta. Nový most navrhol Giles Gilbert Scott a stavbu realizovala spoločnosť Peter Lind & Company. Nový most bol čiastočne sprístupnený v roku 1942 a úplne dokončený bol na konci druhej svetovej vojny v roku 1945. Stavebné práce na moste vykonávali ženy a tak sa niekedy most označuje aj ako „most žien“. Použitým materiálom bol portlandský vápenec.

Žulové kamene z pôvodného mosta boli venované rôznym krajinám spojeným s Veľkou Britániou pre posilnenie historických väzieb v rámci bývalého Britského impéria. Dva z kameňov sa nachádzajú v Canberre, hlavnom meste Austrálie pri Commonwealth Avenue Bridge.

Zaujímavosti 
 V roku 1832, britský fyzik Michael Faraday robil na moste merania potenciálu oboch strán mosta.
 V roku 1940 bol natočený film s názvom Waterloo Bridge, v hlavných úlohách hrali Viviane Leigh a Robert Taylor. Existuje aj starší film z roku 1931 s rovnakým názvom.
 Počas druhej svetovej vojny bol most jediným mostom ponad Temžu, ktorý bol poškodený pri bombardovaní.
 Pieseň "Waterloo Sunset" od britskej skupiny The Kinks opisuje stretnutie dvoch mladých ľudí na stanici Waterloo a ich prechádzku po Waterloo Bridge.
 V roku 1978 bol na moste zavraždený bulharský disident Georgi Markov. 7. septembra Markov prechádzal cez most, aby nastúpil do autobusu, keď ho do lýtka pichol neznámy muž s dáždnikom. Muž sa ospravedlnil a odišiel. Ešte v ten večer dostal Markov silnú horúčku a o tri dni neskôr zomrel. Lekári neskôr v jeho nohe našli malú platinovú guľku, ktorá bola napustená jedom.

Dopravné spojenie 
Najbližšie stanice londýnskeho metra:
 Temple (District a Circle Line)
 Waterloo (Bakerloo, Northern, Jubilee a Waterloo & City Line)
Najbližšie železničné stanice:
 Waterloo

Referencie

Iné projekty

Externé odkazy 
 British History
 
 

Mosty v Londýne
Betónové mosty
Trámové mosty
City of Westminster
Lambeth
Cestné mosty v Spojenom kráľovstve
Architektúra z 1945